Vrou vas nadat sy glo polisieman vermoor | Netwerk24
Deur Susan Cilliers 28 Januarie 2020 15:17
Kol. Adéle Myburgh, polisiewoordvoerder in Noordwes, sê die 29-jarige polisieman se naam kan nog nie bekend gemaak word nie omdat dit nie seker of al sy naasbestaandes reeds oor sy dood ingelig is nie.
Genl. Khehla Sitole, nasionale polisiekommissaris, het intussen die gemeenskap geloof vir hul flink optrede wat tot die vinnige inhegtenisname gelei het.
Volgens brig. Vish Naidoo, nasionale polisiewoordvoerder, het 'n lid van die publiek die polisie Dinsdag in die vroeë oggendure gekontak nadat gille in 'n huis in Rhodes Park naby Mahikeng gehoor is.
"Die polisie is dadelik na die toneel, waar hulle die polisiekonstabel in 'n plas bloed aangetref het. Hy is na 'n hospitaal gehaas, maar met sy aankoms dood verklaar. Die lid was nie aan diens toe hy aangeval is nie."
Volgens Naidoo het 'n ooggetuie 'n 33-jarige vrou as 'n verdagte uitgewys, waarna sy in hegtenis geneem is. "Dit het tydens die voorlopige ondersoek aan die lig gekom dat die konstabel en die verdagte glo stry gekry het voordat hy doodgesteek is."
Die vrou verskyn Donderdag in die landdroshof in Mmabatho op 'n aanklag van moord.
Sithole sê die polisie "kan nie oorbeklemtoon" watter belangrike rol gemeenskappe speel om misdaad saam met die polisie te identifiseer, te voorkom en te ondersoek nie. "Ons vra steeds dat Suid-Afrikaners by hul plaaslike gemeenskapspolisiëringforums (GPF's) aansluit om seker te maak ons stop misdaad. Ons eer die dapper manne en vroue wat saam met ons werk en inligting oor misdade verskaf."
Inligting oor misdade kan verskaf word deur die MySAPS-toepassing af te laai, of Stop Misdaad by 08600 10111 te bel.